Predkladacia správa

Návrh zákona o kritickej infraštruktúre preberá do právneho poriadku Slovenskej republiky smernicu Rady 2008/114/ES z 8. decembra 2008 o identifikácii a označení európskych kritických infraštruktúr a zhodnotení potreby zlepšiť ich ochranu.

Navrhovaná zákonná úprava taktiež vychádza z Koncepcie kritickej infraštruktúry v Slovenskej republike a spôsobe jej ochrany a obrany schválenej uznesením vlády Slovenskej republiky č. 120/2007 a z Národného programu pre ochranu a obranu kritickej infraštruktúry v Slovenskej republike schváleného uznesením vlády č. 185/2008. V uznesení vlády prijatom k uvedenej koncepcii sa ukladá podpredsedovi vlády a ministrovi vnútra v spolupráci s ministrami  a predsedami ostatných ústredných orgánov štátnej správy pripraviť a predložiť na rokovanie vlády návrh zákona o kritickej infraštruktúre.

V obsahu predloženého návrhu zákona sa zohľadňuje skutočnosť, že niektorá strategicky významná infraštruktúra z hľadiska plnenia základných funkcií štátu je predmetom ochrany podľa platných právnych predpisov, napríklad na úseku obrany štátu obranná infraštruktúra podľa zákona o obrane Slovenskej republiky.

Cieľom návrhu zákona je v súlade s uvedenou smernicou a spomenutými dokumentmi vlády skvalitniť doterajšiu ochranu časti kritickej infraštruktúry, ktorej narušenie alebo zničenie by mohlo spôsobiť závažné negatívne dôsledky na riadny chod hospodárstva Slovenskej republiky a v určitých prípadoch aj v inom členskom štáte Európskej únie. Pôjde najmä o strategicky významné stavby, ktoré prevádzkujú obchodné spoločnosti. Úpravou jednotného procesu identifikácie jednotlivých prvkov kritickej infraštruktúry podľa ustanovených kritérií a posudzovania rizika ich ohrozenia sa má zdokonaliť bezpečnosť najdôležitejšej hospodárskej infraštruktúry, a tým zároveň minimálne zachovať doterajšiu úroveň kvality života a ochrany obyvateľov Slovenskej republiky z ekonomického a sociálneho hľadiska.

S ohľadom na uvedený cieľ predložený návrh zákona upravuje problematiku identifikácie kritickej infraštruktúry relevantnej z hľadiska hospodárskych záujmov štátu a ustanovuje podmienky jej ochrany. Preto predmetom navrhovanej právnej úpravy je predovšetkým ustanovenie pôsobnosti orgánov štátnej správy pri určovaní prvkov kritickej infraštruktúry a úloh právnických osôb, fyzických osôb – podnikateľov a fyzických osôb ako prevádzkovateľov pri zabezpečovaní ich ochrany.

Návrh zákona je v súlade s Ústavou Slovenskej republiky, ústavnými zákonmi, zákonmi      a ostatnými všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná. Navrhovaná zákonná úprava je v súlade s právom Európskej únie, najmä so smernicou, ktorú transponuje.

Finančné dopady návrhu zákona na štátny rozpočet sú vyjadrené v doložke vybraných vplyvov.

Návrh zákona sa predkladá na rokovanie vlády bez rozporov.

V návrhu sú premietnuté formulačné a technické pripomienky sekcie legislatívy Úradu vlády Slovenskej republiky.